b'\n_START_ARTICLE_\nGeorg Baselitz\n_START_PARAGRAPH_\nGeorg Baselitz (s. 23. tammikuuta 1938 Deutschbaselitz) on saksalainen ekspressionistinen taiteilija.\n_START_SECTION_\nEl\xc3\xa4m\xc3\xa4nvaiheet\n_START_PARAGRAPH_\nGeorg Baselitz on syntynyt Saksin osavaltiossa ja on alkuper\xc3\xa4iselt\xc3\xa4 nimelt\xc3\xa4\xc3\xa4n Hans-Georg Kern. H\xc3\xa4n aloitti taideopinnot Dresdenin taideakatemiassa 1955, mutta h\xc3\xa4net erotettiin sopimattoman k\xc3\xa4yt\xc3\xb6ksen takia. H\xc3\xa4n jatkoi opintojaan 1956 It\xc3\xa4-Berliiniss\xc3\xa4. Vuonna 1957 h\xc3\xa4n muutti l\xc3\xa4nteen ja jatkoi opintoja L\xc3\xa4nsi-Berliiniss\xc3\xa4. Vuonna 1961, kun Berliinin muuri rakennettiin, h\xc3\xa4n otti sukunimekseen syntym\xc3\xa4kyl\xc3\xa4ns\xc3\xa4 nimen.\n_START_SECTION_\nTaide\n_START_PARAGRAPH_\nYleis\xc3\xb6 tuntee Baselitzin ehk\xc3\xa4 parhaiten taidemaalarina, jonka teoksissa henkil\xc3\xb6hahmot on kuvattu yl\xc3\xb6salaisin, p\xc3\xa4\xc3\xa4 alasp\xc3\xa4in. T\xc3\xa4ll\xc3\xa4 yksinkertaisella ratkaisulla h\xc3\xa4n on perinteisi\xc3\xa4 tekniikoita k\xc3\xa4ytt\xc3\xa4en ja kaikille tuttuja aiheita esitt\xc3\xa4en kyennyt antamaan kuvilleen poikkeuksellista voimaa ja my\xc3\xb6s yleisemp\xc3\xa4\xc3\xa4 kiinnostavuutta. Katsoja erehtyy huomaamattaan pohtimaan, miten p\xc3\xa4in asioiden pit\xc3\xa4isi olla, jotta ne eiv\xc3\xa4t olisi v\xc3\xa4\xc3\xa4rin p\xc3\xa4in. Samalla esitt\xc3\xa4v\xc3\xa4n taiteen ja abstraktin taiteen v\xc3\xa4lisen suhteen tarkasteluun avautuu uusi n\xc3\xa4k\xc3\xb6kulma._NEWLINE_Taidemaalarina aloittanut Baselitz on vuodesta 1963 l\xc3\xa4htien jatkuvasti tehnyt my\xc3\xb6s metalligrafiikkaa, puupiirroksia ja linoleikkauksia. Baselitzin teoksissa raja grafiikan ja maalauksen v\xc3\xa4lill\xc3\xa4 on usein h\xc3\xa4ilyv\xc3\xa4. Vedoksiin on saatettu j\xc3\xa4lkeenp\xc3\xa4in lis\xc3\xa4t\xc3\xa4 v\xc3\xa4ri\xc3\xa4 k\xc3\xa4sin, jolloin ne ovat muuttuneet uniikkiteoksiksi._NEWLINE_Grafiikassaan Baselitz k\xc3\xa4sittelee samoja teemoja, jotka hallitsevat h\xc3\xa4nen maalaustuotantoaan: yksitt\xc3\xa4isi\xc3\xa4 henkil\xc3\xb6hahmoja, el\xc3\xa4imi\xc3\xa4, asetelmia ja puita.'